Smernica Komisie 2001/33/ES
z 8. mája 2001,
ktorou sa menia a dopĺňajú niektoré prílohy k smernici Rady 2000/29/ES o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 2000/29/ES z 8. mája 2000 o ochranných opatreniach proti zavlečeniu organizmov škodlivých pre rastliny alebo rastlinné produkty do spoločenstva a proti ich rozšíreniu v rámci spoločenstva [1], najmä na jej článok 14 písm. c),
so zreteľom na žiadosti Dánska, Francúzska, Írska, Talianska, Rakúska, Portugalska a Spojeného kráľovstva,
keďže:
(1) z informácií poskytnutých Spojeným kráľovstvom a Švédskom sa zdá, že po reorganizácii miestnej správy by sa mal vo vzťahu k škodlivým organizmom Dendroctonus micans Kugelan a Leptinotarsa decemlineata Say pozmeniť súčasný opis príslušných chránených zón;
(2) niektoré ustanovenia týkajúce sa ochranných opatrení proti Bemisia tabaci Genn. (európske populácie) a vírusu bronzovitosti rajčiaka (Tomato spotted wilt virus) v Dánsku, Gonipterus scutellatus Gyll. v Portugalsku, európskym druhom rodu Pissodes spp. v Spojenom kráľovstve a Írsku a spále jadrovín [Erwinia amylovora (Burr.) Winsl. et al.] vo Francúzsku, Taliansku a Rakúsku by mali byť pozmenené tak, aby brali zreteľ na súčasné rozšírenie týchto organizmov v príslušných krajinách;
(3) zmeny a doplnenia sú v súlade so žiadosťami príslušných členských štátov;
(4) opatrenia stanovené v tejto smernici sú v súlade so stanoviskom Stáleho fytosanitárneho výboru,
PRIJALA TÚTO SMERNICU:
Článok 1
Prílohy I až IV k smernici 2000/29/ES sa menia a dopĺňajú podľa prílohy k tejto smernici.
Článok 2
Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou do 21. mája 2001. Členské štáty ich uplatňujú od 22. mája 2001. Okamžite o tom budú informovať Komisiu. Keď členské štáty prijmú tieto opatrenia, tieto budú obsahovať odkaz na túto smernicu alebo bude k nim tento odkaz pripojený v čase ich úradneho uverejnenia. Členské štáty prijmú postup pre takýto odkaz.
Členské štáty okamžite oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou. Komisia o tom bude informovať ostatné členské štáty.
Článok 3
Táto smernica nadobúda účinnosť dňom jej uverejnenia v Úradnom vestníku Európskych spoločenstiev.
Uplatňuje sa od 22. mája 2001.
Článok 4
Táto smernica je adresovaná členským štátom.
V Bruseli 8. mája 2001